Hanua judeubũ itxati hiwe shanẽ ibu betsa fariseu Nicodemos mexu merã hune Jesusbe hãtxai kashũ yuikĩ:
—Yusĩnaã,
Deusũ mia merabewamarã,
mĩ dami atimaska atirumaki.
Haskakenã,
Deus anua yusĩnanã,
mĩ miaki,
ẽ unãnã— aka
Jesusũ ana yuikĩ:
—Ikũkĩ ẽ mia yuiaii.
Tsuara ana kaĩ benama Deus shanẽ ibuai anu ka hiwetirumaki.
Hakia ana kaĩ benatã Deus shanẽ ibuaibe hiweshãkanikiki— aka
Nicodemos Jesus nĩkama ana yukakĩ:
—Haskai yura ewabia haskatã ana kaĩtirumẽ?
Hawẽ ewã bakẽ nãtiki nanetã ana haska hikikaĩtani ana kaĩtirumẽ?
— aka
hanushũ Jesusũ yuikĩ:
—Haskamaki.
Txanima ẽ mia yuiai nĩkawe.
Yura kayabi meranua kaĩyãnã,
yura kayabi ikubaĩmisbuki.
Ha inũ,
Yushĩ Pepatũ kaĩ benamatã hatuki hikitã hatu yauxikĩ mekekubaĩmiski.
Ha inũ,
hene inũ Yushĩ Pepawẽ naxiabumarã,
Deus shanẽ ibuaiki mã nukutirubumaki.
Hakia ha dabewẽ pepakubainaibu haki mã dasitirubuki.
Haskakẽ:
“Hau dasibibu ana kaĩ benanũbũwẽ”,
iwanã,
akĩ ẽ mia yuia xinaĩ:
“Haskara betsahairamẽ?”
iki Habaa!
iyamawe.
Haska inũ,
niwe haikaimas shũku iki dãka imiski.
Hakia hawẽ hui nĩkakĩ haniara huai inũ hanira kai mĩ unãmaki.
Yushĩ Pepatũ tsuara yura betsa bena wairã,
haska keskariki— aka
Nicodemos nĩkai tapiãmahaira ana yukakĩ:
—Haskatirumẽ,
na haska mĩ yuiairã?
— aka
—Israelbu yusĩbiamis haskakĩ ẽ mia yuiai mĩ nĩkamamẽ,
tapĩbainamarã?
— iwanã
—Txanima ẽ mia yuiaii.
Eskaki,
mia yuinũ nĩkawe.
Nukũ uĩkĩ inũ tapĩmisshũ Naximanika João inũ eã nũ matu yusĩmiski.
Hakia nukũ hãtxa danãkĩ nukukiri shabakabi mã xinãbumaki.
Haskakẽ yurabukiri ẽ matu yuikubainai ẽ hãtxa mã ikũwãbumawẽ taeshũ Deus anua hamapaikiri ẽ matu yuiairi mã ikũwãtirubumariki.
Haska inũ,
Deuskiri unãtanũ ika Deus anu tsua inatirumaki.
Hakia earã,
matũ Hutxi Kayabi Iuwatũ matu unãmai Deus anua hua ẽ tashniniki.
Haska inũ,
Deusũ nukũ shenipabu yusĩkĩ unãti wamanikiri mia xinãmanũ nĩkawe.
Hanu tsua hiweabuma anu Moisés hatu iyuima hanus nukũ shenipabu hiweakeakeakĩ hawẽ hãtxa nĩkabumakẽ Deusũ hatu kupinũ,
iwanã,
dunu mirima itxawashũ hatu pima isĩ teneaibũ Deusũ Moisés yunua mane damiwakĩ dunu itsa washũ hiki netãshũ nitxiã tsuãra uĩkĩ ikũwaĩ shushanibuki.
Habiaskari wakĩ Deusũ ea yubani keyukĩ hiki matũ Hutxi Kayabi Iuwa ea mastãshũ ea benitã ea nitxĩshãkanikiki.
Haskawẽ taeshũ tsuabũra ea ikũwãkĩ xinaĩ ebe hiweshãkanikiki,
niti ikamarã— iwanã,
Jesusũ ana Nicodemos xinãmakĩ yuikĩ:
—Yura betsa betsapa dasibi hiwebaunabuwẽ nuihairakĩ Deusũ eska xinãtã ea hawẽ bake bestitxai yunukĩ tashnimaniwẽ taeshũ tsuabũra ea ikũwãkĩ hawẽ hiwea kayabi benutima bitã mawa kayabiama Deusbe hiwekuĩshãkanikiki,
ikibi ikirã.
Hanushũ hau ewẽ taeshũ yurabu hatu kupishanũ,
iwanã,
Deusũ ea hawẽ bake bestitxai ea tashnimama iniki.
Hakia Deus daewakĩ hau ewẽ dabanã matũ txakabu buashũkubaĩshanũ,
iwanã,
Deusũ ea hawẽ bake bestitxai tashnimaniki.
Haskakẽ tsuãra Deusũ bake ikũwaĩbu Deusũ kupiamaki.
Hakia tsuãra hawẽ bake bestitxai ikũwãmawẽ taeshũ Deusũ hatu danãtã kupishanikiki.
Yurabu hamapai txakabuwẽ kemui abukĩ henekatsi ikama Deusũ hãtxa shaba keska danãmisbuki.
Hanushũ hatũ xinã txakabuwẽ taeshũ Deusũ hatu kupinũ,
iwanã,
hawẽ hãtxa shaba keska yunukĩ tashnimaniki.
Haskawẽ taeshũ tsuã hawa nĩkama hawẽ bake danãkĩ txakabuwẽ besti kemumisbu Deusũ hatu kupihairashanikiki,
niti akamarã.
Hakia tsuabũra Deusũ hãtxa shaba keska ea nĩkatã betsabu unãmakĩ hãtxa txanima yusĩkubaĩmisbũ habũ Deusũ xinaĩ keska txibãkĩ ea ikũwãmisbuki— aniki.